**Ca să recapăt jumătatea de respirație**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

decupaje în sferă

am adus cu mine trenul care zguduie vremea

am golit peroanele de fantome vara a coborât în arome din floarea prinsă în păr

rotația pământului eliberează curcubeiele din iarbă ridică poduri între supernove

îmbrățișări alcaline țes pânza de păianjen a setei recuperate din artere

ca să m-apropii de tine ascund ceasurile în subsolul unei cangrene

dau startul ochilor să developeze camerele în care n-am avut curaj să intru

cuvintele de ieri atrofiate cad frunze uscate să-ngrașe noul pământ al făgăduinței

defrișează depărtarea păduri seculare între vertebrele noastre se creează alianțe secrete

în fiorduri mirifice migrează din epidermă fluturii

în pagodele celulei mareele adună cioburi de vise cosmice construiesc insule

vitralii în catedrala fericirii

licuricii încă brodează voluptăți străvezi în vârful falangelor repară semafoarele atingerii

dorință virgină așteaptă să-și deschidă petale în cromozomi codați în aceeași magie

anorexia de tine e vindecabilă

spun radiologii celești scanarea în filtru de flăcări

și respirația sferică irumpe

capătul călătoriei

gara ultimă

unica